钦定古今图书集成/明伦汇编/氏族典/第257卷 > 王峤
## 钦定古今图书集成/明伦汇编/氏族典/第257卷 > 王峤

按《晋书王湛传》：“湛子承，承族子峤。峤字开山，祖默，魏
尚书。父佑，以才智称，为杨骏腹心。骏之排汝南王亮，
退卫瓘，皆佑之谋也。峤少有风尚，永嘉末，携其二弟
避乱渡江，元帝作相，以为水曹属，除长山令。王敦请
为参军，爵九原县公。敦在石头，欲禁私伐蔡州荻，以
问群下。时王师新败，士庶震惧，莫敢异议，峤独曰：‘不
可’”，敦不悦。敦将杀周𫖮、戴若思，峤于坐谏。敦大怒，欲
斩峤，赖谢鲲以免。出为领军长史。敦平后，转越骑校
尉，频迁吏部郎、御史中丞。咸和初，拜庐陵太守，卒官。
谥曰穆。子淡嗣。淡子度世。